google/wiki40b huggingface dataset:
Helene Bøksle

Bakgrunn

Bøksle er datter av Ivar Bøksle og vokste opp på Frydnes innerst i Harkmarkfjorden utenfor Mandal. Hun er utdannet ved Nordisk Institutt for Scene og Studio

Musikkarriere

Som 13-åring sang Bøksle under utdelingen av Nobels fredspris. Høsten 2003 deltok hun i talentkonkurransen Kjempesjansen på NRK sammen med Hannah Wilder på hardingfele. Hun stilte med låten «Heiemo og nykkjen», en moderne framførelse av middelalderballaden «Nøkken som belar». Hun kom til finalen, hvor hun framførte den tyske folketonen og julesalmen «Det hev ei rose sprunge», og endte på fjerdeplass. Julen 2003 opptrådte hun på Frelsesarmeens julekonsert med «Det hev ei rose sprunge».
I september 2004 satte Bøksle opp musikkforestillingen Elverhøy i Ravnedalen i Kristiansand. Den trakk over 5 000 tilskuere og arrangementet ble senere gjentatt tre år på rad.  
Bøksle har levert vokal til temamusikken til videospillet Age of Conan: Hyborian Adventures, komponert av Knut Avenstroup Haugen i 2009. Denne musikken mottok en rekke priser, blant annet Hollywood Music Awards for beste spill-musikk. Samme år opptrådte hun også på Spellemannprisen 2009 med utdrag derfra, og i oktober var hun med i NRK-programmet Beat for beat.
I 2010 turnerte Bøksle i Kina med musikerne Markus Lillehaug Johnsen (gitar) og Stein Inge Brækhus (perkusjon) i regi av Rikskonsertene med 17 konserter på to uker. Lille julaften og 2. juledag 2010 hadde Bøksle en halv times julekonsert med Kringkastingsorkestret (KORK) på NRK1 med over 700 000 seere.
I 2011 deltok Bøksle i Melodi Grand Prix 2011 med melodien «Vardlokk». I den første delfinalen på Ørlandet 15. januar gikk hun direkte videre til finalen i Oslo Spektrum.
The Union (Blind Archery Club)

The Union er et musikkalbum med Blind Archery Club, utgitt i 2007. Dette er bandets første og hittil siste plate.
Arne Berggren

Biografi

Berggren er født og oppvokst i Oslo, utdannet innen offentlig rett og markedskommunikasjon. Fra begynnelsen av åttitallet og til midten av nittitallet livnærte han seg som musiker i band som blant annet The Tunicates, Lumbago (trommeslager) og Beranek band. Han utgjorde den ene halvparten av duoen Dronning Mauds Land og var produsent, trommeslager og keyboardist på gruppens utgivelser. I 1994 giftet han seg med Ingeborg Magerøy. Sammen har de to barn.
Berggren har skrevet romaner, barne- og ungdomsbøker, og essays. Han debuterte som forfatter i 1991 med Frøken brenner, en novellesamling for ungdom. Året etter fikk han kritikerprisen for romanen Stillemannen - historien om et drap.  Ungdomsbøkene hans er oversatt til dansk, svensk, tysk og nederlandsk. Han har skrevet fem bøker om Aldo Monrad, «tenåringen fra helvete» (Kornetten, Dronningen, Fisken, Meningen med livet og Konfirmanten). Aldo Monrad figurerte også i Aftenposten hver dag som tegneseriestripe. I tillegg er skuespillene hans blitt oppført på scener i Oslo og Bergen, og han har skrevet manus til TV-serier og filmer. 
Arne Berggren var også tilknyttet reklamebransjen en periode gjennom byråer som JBR, Filadelfia og Grey, og fikk i løpet av kort tid flere priser som tekstforfatter. Han debuterte på scenen med danser/koreograf Sigrid Edvardsson i 2004 og har siden vært stand-up-komiker og spilt småroller i TV-serier. Han har bidratt på manus på TV-serier som Ved kongens bord', Seks som oss', Etaten' og Taxi'. I 2008 og 2009 var han opphavsmann, koprodusent og hovedforfatter for TV-serien Hvaler på TV 2. Han regisserte også de tre siste episodene i sesong 2 av Hvaler, som ble sendt på TV 2 i 2010. Han er også dramatikeren bak forestillingen Dråpen, en av Riksteatrets største forestillinger noensinne, der han også hadde regi sammen med Sigrid Edvardsson, en forestilling utviklet i samarbeid med Théâtre de la Dame de Coeur, som er verdenskjent for sine Cirque du Soleil-forestillinger i stort format. Dråpen hadde premiere i Kirkenes 9. mars 2009 og turnerte store idrettshaller på 20 steder over hele landet.
Fra januar 2012 til mars 2014 arbeidet Berggren som «showrunner» i TV 2s såpeserie Hotel Cæsar. I 2012 ble dramaserien Dauinger, basert på Berggrens bokserie med samme navn, sendt på NRK.
I september 2016 var han med å starte tv-selskapet Shuuto AS.
Skaller

Skaller, på nordsamisk gállohat eller nuvttohat, er et tradisjonelt samisk vinterfottøy av reinsdyrskinn der hårene vender ut. Skaller brukes først og fremst i tørr snø og inne.

Framstilling og bruk

Sålene på skaller blir laget av panneskinnet fra dyreskallen (derav navnet), mens overlæret lages av reinbellinger, det vil si skinnet på bein og legger hos rein. Skallene blir tradisjonelt sydd med tråd laget av sener fra reinsdyret og fylt med sennegress for å holde føttene tørre. I dag har kartanka, tovede filttøfler som på russisk kalles valenki, erstattet det isolerende gresset.
Bellingskaller har såler med to skinnstykker der hårene er vendt mot hverandre slik at en ikke så lett skal gli på underlaget.
Ekstra fine skaller pyntes med fargede klesstrimler i sømmene.
Fottøyet kan ha snøring øverst, gjerne av tvinnet garn. Både skaller og komager kan også ha hemper der en kan feste vevde skallebånd. Menn og kvinner har forskjellige mønster og farge på skallebåndet. Disse båndene er dessuten stedbundet, og forekommer som hverdagsskallebånd og festskallebånd.
Sanntidssystem

Et sanntidssystem er et datasystem som karakteriseres ved at riktigheten av dets beregninger ikke bare avhenger av logisk korrekthet, men også av om de ankommer tidsnok. Tidskravet skyldes sanntidssystemets interaksjon med en dynamisk omverden.
Bembidion stomoides

Utbredelse

Bembidion stomoides finnes sør i Europa, østover i Asia. Den er ikke registrert fra Norge.

Utseende

Bembidion stomoides er en liten løpebille med en ganske slank og litt flat kroppsform. Antenneleddene har lange hårbørster i spissen, antennens fjerde ledd har fine korte tilliggende hår. (Krever forstørrelse for å se), Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion stomoides tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
The F Word

Om filmen

Filmen er basert på teaterstykket Cigars and Toothpaste av Michael Rinaldi. Elan Mastai har adaptert manuset til filmen.

Handling

Historien om Wallace (Daniel Radcliffe) og Chantry (Zoe Kazan), to unge personer som møtes og finner tonen, og han faller for henne umiddelbart. Imidlertid har Chantry allerede en kjæreste, så Wallace må finne seg i å kun være venner med henne. Men det skal vise seg mer komplisert enn de trodde å navigere vennskapet, siden det har oppstått en dyp romantisk undertone mellom dem som er vanskelig å ignorere, og de må finne ut hvor grensen mellom venn og elsker virkelig går.
Franche-Comté

Geografi

Franche-Comté ligger øst i Frankrike, og har grense mot Sveits i øst, mot Rhône-Alpes i sør, mot Bourgogne i vest og mot Champagne-Ardenne, Lorraine og Alsace i nord. Regionen er preget av fjellandskap og mesteparten av regionen ligger i Jurafjellene. Høyeste punkt i regionen er Crêt Pela på 1495 moh.

Økonomi

Med sin beliggenhet sentralt i Europa, og med kort vei både til Tyskland, Sveits og Italia er regionen viktig for handel og samferdsel mellom disse landene. Bilproduksjon er en viktig næring, bl.a. sysselsetter Peugeot over 12000 personer på sitt anlegg i Sochaux.
The Mission

Handling

Spania og Portugal trekker i 1750 opp grensene mellom landenes områder i Sør-Amerika. Hensikten var å bestemme hva som skulle gjøres med de landområdene som den mektige jesuittordenen eide. Etter at en jesuittprest lider martyrdøden inne i jungelen, drar Fader Gabriel (Jeremy Irons) inn for å ta kontakt med indianerne som sto bak gjerningen. De er kjent for å være brutale, men ved hjelp av takt og toner klarer han å bli venner med dem.
En gjeng slavehandlere under ledelse av leiesoldaten Mendoza (Aidan Quinn) har også tatt seg inn i jungelen. Verken Gabriel eller Mendoza vet at de begge snart befinner seg på samme side i kampen for å bevare indianernes liv og rettigheter.

Om filmen

The Mission er en av få som er blitt anbefalt av Vatikanet.
Scymnus auritus

Utseende

Scymnus auritus er en liten marihøne, mellom 2 og 2,5 millimeter lang. Oversiden er dekt med små lys hår. Dekkvingene er mørke uten flekker. Brystskjoldet er mørkt, men hos hannen er det lysere brunlig i framkanten. Hodet er brunlig.
Holbæk amt

Holbæk amt bestod etter 1660 av amtene Kalundborg amt, Sæbygård amt, Dragsholm amt og Holbæk amt. De tre første styrtes sammen allerede i 1671, og i 1793 forentes de alle fire under navnet Holbæk amt. Kjøpstadene Holbæk, Kalundborg og Nykøbing Sjælland kom dog først inn under amtets styring i 1800. Amtet ble i 1970 slått sammen med Sorø amt til Vestsjællands amt.
Michael Holmboe

Utmerkelser

Holmboe ble tildelt en rekke ordener for sitt virke. Han ble i 1896 utnevnt til ridder av 1. klasse av St. Olavs orden og i 1904 forfremmet til kommandør «for fortjenstfuld Embedsvirksomhed». Han var videre kommandør av Nordstjerneordenen og innehaver av 4. klasse av Mecidi-ordenen.
Blues in Hell

Blues in Hell er en musikkfestival som arrangeres årlig i Stjørdal med konsertscener bl.a. på Hell og Hell stasjon. Festivalen ble etablert i 2008, og ble kåret til en av de beste bluesfestivalene i Norge i 2010 av «bransje og publikum». I en kåring samme år for alle bluesfestivaler i Europa fikk festivalen en 2.-plass for «best small festival».
Festivalen mottok Nord-Trøndelag fylkes kulturpris 2013.
The 5th Wave

Om filmen

The 5th Wave er basert på boken med samme navn av Nick Yancey.

Handling

Fire angrep av den stadig dødeligere sorten har gjort at det meste av verden er desimert. Med et bakteppe fylt med frykt og mistillit, er 16-årige Cassie Sullivan (Chloe Grace Moretz) på evig flukt mens hun desperat prøver å redde sin yngre bror. Mens hun gjør seg klar for det uunngåelige og dødelige femte angrepet, slår hun seg sammen med en ung mann som kanskje kan bli hennes siste håp - hvis hun i det hele tatt kan stole på ham.
Tio Vackra Visor och Personliga Person

Tio vackra visor och Personliga Person er et musikkalbum av Cornelis Vreeswijk, utgitt i 1968.
Munkbrohamnen

Munkbrohamnen er en kai i Gamla stan i Stockholm som strekker seg sørover fra Hebbes bro. Munkbrohamnen er den eneste del av Gamla stan som ligger vest for Centralbron. Munkbrohamnen domineres av gangveien mellom Riddarholmen og Gamla stan tunnelbanestasjon, men nærmest Riddarholmen finnes en liten park med trær og benker.
Fortøyd ved Munkbrohamnen ligger også en helikopterplattform som er sentrums eneste landingsplass for helikopter. Den har i lang tid vært tilholdssted for skinheads.
Munkbrohamnen ligger utenfor området for Nya Slussen, men det planlegges likevel å ruste det opp i samme tidsperiode med kafé- og restaurantbygg og en trebrygge over vannet.
«Italia» (luftskip)

Spesifikasjon og konstruksjon

«Italia» var et luftskip i N.18,000-klassen, som kom av volumen på gasskapasiteten i ballongen. Konstruksjonen som var nesten identisk med konstruksjonen i forgjengeren N1 «Norge», hadde blitt betydelig improvisert på grunnlag av erfaringene fra tidlige polarferd. Som samtidige medlemmer av klassen var N4 bygd som et halvstivt luftskip med en solid kjølstruktur festet til gasshylsteret som rommet løftegassen (hydrogen) i tolv separate gass-sekker, hver av disse hadde en ballonet, en luft-sekk. Dette muliggjorde justering av løfteevnen enten ved å minske eller forstørre luftvolumet i balloneten.
Med hensyn til konstruksjonen var det nesten identisk likt N1 «Norge», men med større gasskapasitet. Lite er kjent rundt luftskipet N2, og N3 ble solgt til Japan der det ble omdøpt til «Naval Airship No. 6». Ifølge italienske kilder foretrakk Nobile luftskipet N5, som hadde tre ganger så stor løftekapasitet som N1 og dessuten var større, men da han ikke fikk finansiering via den italienske regjeringen bygget han N4 finansiert via private støttespillere og byen Milano.
Ian Standish Monteith Hamilton

Bakgrunn

Ian Hamilton ble født i 1853 på Korfu som eldste sønn av en kaptein (senere oberstløytnant) i Gordon Highlanders, Christian Monteith Hamilton, og hans hustru  Maria Corinna Prendergast Vereker, som var datter av 3. Viscount Gort, en irsk representativpeer. Hun døde da Ian var tre år gammel, kort etter fødselen til hans bror Vereker.

Karriere

Hamiltons militære karriere begynte i 1871 og han tjenestegjorde i India og Afrika. Hamilton var stabssjef til Lord Kitchener under boerkrigen. Under den russisk-japanske krig var Hamilton militærattaché i Japan.
Ved utbruddet av første verdenskrig tjenestegjorde han først som kommandant for de britiske hjemmestyrkene. I mars 1915 ble han beordret til å lede ekspedisjonsstyrken Mediterranean Expeditionary Force (MEF) som skulle trenge frem mot Istanbul. Operasjonen ble stoppet ved innløpet til Dardanellene og invasjonsstyrkene klarte ikke å bryte ut fra strendene. I oktober 1915 ble Hamilton på grunn av oppståtte meningsforskjelligheter avløst som leder for militæroperasjonen. Dette avsluttet i virkeligheten hans militære karriere.
Den tilsatte Dardanellerkommisjonen renvasket ham i sin i 1920 fremlagte rapport stort sett fra ansvaret for at ekspedisjonen ble mislykket. 
Etter hjemkomsten til England bekledte Hamilton 1915-19 stillingen som kommandant på Tower i London.  I 1920 ble Hamilton pensjonert fra den britiske hæren.
I 1920 ble han president for veteranorganisasjonen British Legion for Skottland. Han var dessuten i 1928 med på å grunnlegge Anglo-German Association, og engasterte seg for at jøder måtte nektes medlemskap. Etter nasjonalsosialismens framvekst i Tyskland uttalte han seg til å begynne med beundrende om Adolf Hitler, men senere ble organisasjonen oppløst. Han var imidlertid aldri noen nazist selv.
Francisco Arce

Landslaget

Francisco Arce spilte 60 landskamper for Paraguays herrelandslag. Han ble tatt ut i Paraguays tropp til VM i fotball 1998 og 2002.
Hovedredningssentralene

Hovedredningssentralene

HRS Sør-Norge er plassert i nærheten av Stavanger Lufthavn Sola (58°53′22″N 5°37′43″Ø). Sentralen sitt ansvarsområde går fra Skagerrak og opp til 65 grader nord. I sør grenser HRS S-N sitt ansvarsområde mot Sverige og Danmark, og i vest mot Storbritannia. Sentralen har også det overordnede ansvaret for all redningstjeneste på land fra og med Trøndelag fylke og sørover.
HRS Nord-Norge ligger i Bodø (67°17′06″N 14°22′40″Ø). Sentralen sitt geografiske ansvarsområde går fra 65 grader nord og opp til Nordpolen. I vest går grensen ved 0-meridianen og i øst fra grensen Norge-Russland og et stykke nord nord-øst til den treffer 35 grader østlig lengde. Derfra følger grensen 35 graden nord til Nordpolen. HRS N-N har også det overordnede ansvaret for all redningstjeneste på land fra og med Nordland fylke og nordover, inkludert Svalbard.
Hovedredningssentralene er samlokalisert med Telenor Kystradio, som er bindeleddet mellom fartøy i nød og operatørene hos HRS.

Organisasjon

Hver av de to hovedredningssentralene består av en redningsledelse, sammensatt av de sentrale samvirkepartnerne og med politimestrene med ansvar for Bodø og Sola som ledere. De statlige sentrale samvirkepartnerne i redningsledelsen skal bestå av representanter for Forsvaret, Luftfartstilsynet, Kystverket, Sjøfartsdirektoratet, Nasjonal kommunikasjonsmyndighet, Helsedirektoratet og Direktoratet for samfunnssikkerhet og beredskap. Følgende tilbys å delta i redningsledelsen på nærmere fastsatt måte ved Justis- og beredskapsdepartementet: Representanter for Avinor, Telenor Kystradio, Frivillige Organisasjoners Redningsfaglige Forum og Redningsselskapet.
Ved hovedredningssentralene er det ansatte i administrative og operative stillinger. En avdelingsdirektør står for hovedredningssentralens daglige drift etter fullmakt fra politimesteren. Når redningsledelsen ikke er innkalt, ledes og koordineres redningsaksjoner normalt av redningsledere, etter fullmakt fra politimesteren.
Perryton (Texas)

Perryton er administrativt sete i Ochiltree County i Texas. Etter 2010 års folketelling hadde da Perryton 8 802 innbyggere.
Hjalmar Hammarskjölds regjering

Hjalmar Hammarskjölds regjering var Sveriges regjering mellom 17. februar 1914 og 30. mars 1917. Regjeringssjef (statsminister) var Hjalmar Hammarskjöld.
Rashtriya Jana Morcha

Historie

Etter at flerpartidemokrati blei innført i Nepal i 1990, var NKP (Masal)s leder Mohan Bikram Singh i utgangspunktet prinsipielt mot å delta i valg. Hans parti boikotta valget i 1991. Valgboikotten var ikke vellykka, og det var et politisk tilbakeslag for ham at flere andre relativt små kommunistpartier som stilte opp, fikk valgt inn representanter.
Ved det neste parlamentsvalget i 1994 stilte NKP(Masal) flere formelt uavhengige kandidater, og fikk valgt inn 3.
Foran valget i 1999 hadde partiets valgpolitikk omsider dreid 180 grader. Det satsa åpent på valgdeltakelse, og stifta RJM for å delta. RJM stilte 53 kandidater, fikk 1,4 % av stemmene og 5 representanter. RJM blei nest sterkeste venstreparti i parlamentet etter UML, og det største partiet i gruppa av tre kommunistiske småpartier, som også omfatta Nepal Mazdoor Kizan Party og Samyukta Janamorcha Nepal.

Sammenslåing 2002

I 2002 slo NKP(Masal) seg sammen med NKP (Ekda Kendra). Det nye, sammenslåtte partiet fikk navnet NKP (Ekda Kendra Masal).
De to partiene hadde hver sin valgfront, som også slo seg sammen. NKP(Masal)s Rashtriya Jana Morcha slo seg sammen med NKP (Ekta Kendra)s Samyukta Janamorcha Nepal. Den nye sammenslåtte valgfronten fikk navnet Janamorcha Nepal, som til sammen fikk 6 parlamentsrepresentanter.
Singles 1965–1967

Sporliste

Alle sanger er skrevet av Mick Jagger og Keith Richards, med mindre noe annet er oppgitt.
Lulu's Back in Town

«Lulu's Back in Town» er en amerikansk populærmusikksang, skrevet av Harry Warren og Al Dubin til musikalen Broadway Gondolier (1935).
Sangen ble popularisert av Fats Waller i midten av 1930-årene og i 1950-årene av Mel Tormé.

Norsk versjon

Finn Evensen har skrevet en norsk tekst. På norsk bærer den tittelen «Gunhild er i byen».
Hines kraftverk

Hines kraftverk er et gasskraftverk med tilleggsenheter for oljedrift i delstaten Florida i det sørøstlige USA. Det har en installert produksjonskapasitet på 1880 MW, fordelt på 4 turbiner. Dette er delstatens største fossile kraftverk målt etter installert produksjonseffekt. Anlegget ble påbegynt omkring 1996 og stod ferdig i 2007. Brenselkilden er olje eller naturgass.
Dormi, dormi, bel Bambin

«Dormi, dormi, bel Bambin» er en religiøs folke-, jule- og vuggesang fra Italia, Sveits og Korsika fra 1500-tallet.  Sangen finnes i mange varianter og kildene spriker noe når de oppgir opprinnelssted. Den første versjonen er den lengste og mest særegne og de andre versjonene ligner mer på hverandre.
Sangen kalles på engelsk «Sleep, sleep, oh lovely child».
Sangen kalles på tysk «Schlafe, schlafe, schönes Kind».
På svensk kalles sangen «I ett barn tog du gestalt» og er oversatt av Birgitta Wennerberg-Berggren.
Nettstedet barnesanger.wikispaces.com oppgir at sangen er fra Sveits og Italia,  finnes i to varianter (versjon 2 og 3 nedenfor), at den på norsk heter «Sov, å sov, du lille barn» og er oversatt av Siri Randem.
Paul Hillier oppgir at sangen er fra regionen Ticino i sørlige Sveits og fra nordlige Italia.
De tre første versene av versjon 1 oppgis av å være en vuggesang fra Bergamo, Lombardia i Italia.
Versjon 1 oppgis å være fra Lombardia i Italia.

Melodi

Nedenstående noter passer til versjon 3 av teksten. 
Melodien til verset går i enten 4/4-takt eller 2/4-takt. Teksten er oversatt til flere språk og første linje av oversettelsene til engelsk, norsk og svensk er sitert.
Refrenget går i 6/8-takt eller 3/8-takt. Både variasjoner over «Fa la ..» og bare «La la ..» brukes i avslutningen av refrenget. Noen ganger er første melodilinje i refrenget gjentatt to ganger og da kan andre melodilinje være sløyfet. Tredje melodilinje («Fa la ..») kan også synges to ganger. Andre variasjoner er at refrenget synges bare med «Fa la .. ».
Kommunal vei 761 (Rogaland)

Kommunal vei 761 (Fv761) i Rogaland går mellom Innbjoa og Innbjoa kai i Vindafjord kommune. Veien er 580 meter lang.
Veien var tidligere fylkesvei.
Eastern Oregon University

Eastern Oregon University er et delstatseid universitet i La Grande i Oregon, USA. Det ble opprettet i 1929.
Studenttallet i 2006 var i alt 3 425, og studiene gis opp til Mastergradsnivå. Skolepengene i 2006 var på US$ 5 829 årlig for studenter som er hjemmehørende i delstaten.
På Campus ligger staten Washingtons digitale arkiver, og et avansert kriminalteknisk laboratorium. 
Biblioteket Pierce Library har 153 000 titler, som er relativt lite for et amerikansk universitet.
Verdensmesterskapet i karate

Verdensmesterskapet i karate ble arrangert første gang i 1970 i Tokyo, og arrangeres annenhvert år.
Mesterskapet blir arrangert av World Karate Federation (WKF). De første årene ble det kun konkurrert for menn og i øvelsen ippon, før det i 1984 ble åpnet opp for at kvinner kunne delta. Fra samme mesterskap ble det konkurrert i klassene kata og kumite.
Erik Kreyberg Normann

Karriere

Normann er utdannet lege og spesialist i barnesykdommer. Han var ansatt ved Aker sykehus, fra 1995 til 1998 som klinikkoverlege for Kvinne- og barneklinikken, sjeflege II og prosjektleder for Nasjonalt ressurssenter for seksuelt misbrukte barn (senere innlemmet i NKVTS). Han var direktør i Barne- og familieetaten i Oslo kommune og var konstituert som administrerende direktør ved Ullevål sykehus fra 2000 til 2001. Deretter var han administrerende direktør for Sykehuset Buskerud fra 2002 til 2005 og administrerende direktør for Akershus universitetssykehus fra 2005 til 2009. Han var avdelingsdirektør for sykehustjenester i Helsedirektoratet fra 2011 til 2013 og generalsekretær i Stiftelsen Norsk Luftambulanse fra 2013 til 2015. Han var administrerende direktør i Curato Røntgen AS fra 2015 til virksomheten ble kjøpt av Aleris Helse i 2016. Fra 2017 har han drevet eget konsulentselskap, Normann Consulting AS, fra 2018 i samarbeid med Lisbeth Normann.
Erik Kreyberg Normann har også ledet Nordisk Forening mot Barnemishandling og Omsorgssvikt og vært president i UNICEF Norge, samt vært styreleder i Norsk sykehus- og helsetjenesteforening (NSH) fra 2015 etter også ha vært organisasjoens styreleder i perioden 2005 til 2013. Han var president i International Hospital Federation 2015–2017. Han var blant annet sakkyndig i Bjugnsaken i 1993. Normann gikk på Forsvaret Høgskole, Sjefskurset, høsten 2012.

Annet

Erik Kreyberg Normann har siden 2005 vært medlem i Maridalen Rotaryklubb. Han var president i Rotaryåret 2014/2015. Han fikk Paul Harris Fellow i 2017 og er nominert som dirstiktsguvernør (Distrikt 2310) for Rotaryåret 2021/2022. Normann har vært medlem i Nordre Aker Høyre siden 2004 og hatt en rekke verv på vegne at bydelsforeningen, som bl.a. leder av driftsstyret på Engebåten skole i 13 år, samt leder for Klagenemda for transportsaker for forflytningshemmede i Oslo kommune i preioden 2003 - 2007. Han er valgt som Nordre Aker Høyres kandidat som leder for bydelsutvalget i Nordre Aker i Oslo for kommunevalget i 2019.
Normann er styremedlem i Lovisenberg Diakonale Sykehus AS, Drammen Helsepark AS og Hospital IT AS. 
Han er gift med Lisbeth Normann.
Pukchong

Administrativ inndeling

Fylket er delt inn i en ŭp (småby), to rodongjagu (arbeiderdistrikt) og 38 ri (landsby).